Vrou sterf toe vragmotor op voertuig beland | Maroela Media
Vrou sterf toe vragmotor op voertuig beland
Foto op Twitter gepubliseer deur die gebruiker @ER24EMS
Een vrou is dood nadat 'n sementvragmotor Sondag bo-op 'n VW Golf beland het.
Die vragmotor het in New Greytownweg in Pietermaritzburg gery toe die bestuurder glo beheer verloor en oor die middelman van die pad gery het, het Vanessa Jackson, woordvoerder vir ER24EMS gesê. Die vragmotor het gerol en uiteindelik bo-op die Golf beland. Paramedici kon slegs die twee wiele aan die regterkant van die voertuig sien. Daar was vyf persone in die Golf toe die ongeluk plaasgevind het. 'n Jong man het uit die voertuig geval en hy het redelike beserings opgedoen.
Reddingswerkers het dadelik deur die metaal begin sny om die pasiënte uit die wrak te bevry. Die vrou wat op die agtersitplek gesit het, het in die stadium reeds aan haar beserings beswyk. Haar eggenoot, wat langs haar gesit het, was in 'n ernstige toestand. Die twee persone wat voor in die voertuig gesit het en glo 'n broer en suster is, het redelike beserings opgedoen en is in 'n bestendige toestand.
Al vier pasiënte is vir verskeie beserings op die toneel behandel en na nabygeleë hospitale geneem.
Die vragmotorbestuurder was nie op die toneel nie. Die polisie sal die oorsaak van die ongeluk ondersoek.